'n Brief aan jou, die ander mamma | Maroela Media
Gerda Smit. Foto: Verskaf.
Gerda Smit skryf:
Ek skryf vir jou, Aardsmoeder wat nog nooit gevloek het nie, jý wat gister by die Voortrekkers in verbystering 'n dankgebed opstuur en sê: "Sjoe, hy's besig, nè?" waarná jy na jou asem snak by die gedagte dat my blonde-blouoog-willer-as-die-wildtuin-en-soms-so-kwesbaar-sag-seunskind dalk aan jou kon behoort.
Jy's uitasem ná daai lang sin? Ek leef in uitasem-mode!
Blonde Nimf, Saterdag by Kimiad, toe ek my blonde-blouoog-willer-as-die-wildtuin-en-soms-so-kwesbaar-sag-seunskind en sy beste tjom in die verbyloop van die klimraam afskeur, want soms word ek genade gegun en kan ek dit in die verbyloop doen. Jy sukkel om jou kakebeen in lit te hou en groet my met 'n skril, verbouereerde stemmetjie: "Sterkte, mamma!" Sterkte my voet …
Ek kyk baie na jou en dink hoe salig, simplisties die lewe moet wees as jou kroos jou so volg. Ek wag elke keer in afwagting om te hoor of julle in sang gaan uitbars: "The hills are alive!"
So 'n stukkie van my siel verval in weemoed as ek na julle kyk, maar ek lewer nie kommentaar nie; dalk wens jy vir bietjie minder perfeksie in jou lewe … jy weet, ons elkeen veg 'n geveg waarvan die ander nie weet nie.
Sien: My blonde-blouoog-willer-as-die-wildtuin-en-soms-so-kwesbaar-sag-seunskind maak die lewe voller as wat my wens is …
Ons gaan nie net winkel toe nie, ons neem die hele winkel oor! Ek kan lag en sê dis die kind se Amerikaanse paspoort, want Hemele hoor my, ek's 'n stil, teruggetrokke mens wat net my brood wil koop, vir die kassier glimlag en klaar wees!
Ons het gedink ons is gesin is nou volledig ná kind nommer twee, maar God het ander planne gehad. So droom ek een nag ek roep my kinders: Emma, Gerhardt, Dawid! En die volgende dag vind ek uit ek is swanger! My kind is 'n Godgegewe geskenk nét soos hy daar is.
Ek was ver swanger toe ek 'n ma met haar drie kinders teëkom. Soos myne is elkeen besig met hul eie Broadway-produksie! Ek vra: "How do you do it?" Sonder 'n terugblik of oogknip hoor ek: "It's bloody difficult!" Soos daardie dag, as jy so 'n opmerking vir my maak, oorval 'n totale stomgeslane gevoel my en ek wonder: Hoe dink die vrou help haar opmerking?
My hart breek elke keer as jy sê: "Sjoe, hy is besig, nè?" My bestelling was nie 'n blonde-blouoog-willer-as-die-wildtuin-en-soms-so-kwesbaar-sag-seunskind nie … dalk sou ek stil, intellektuele hipster, weet hoe om op die ouderdom van drie sy naam vorentoe en agtertoe te skryf, kies … maar net soos jy het ek nie daai lysie gekry nie – dis 'n gelukspakkie!
En kyk hoe gelukkig is ons! So, volgende keer as jy ons sien, glimlag en sê in jou binnekant: "But for the grace of God, there goes!"
Nuttige skakels vir ouers en onderwysers
Ek het ook drie kinders, wat om verskillende redes moeilik grootmaak. Die derde enetjie was ook 'n "pasella". Sommige dae is my kragte min en voel die taak te groot, maar ek glo vas God het in Sy groot alwysheid ons spesifiek vir mekaar uitgesoek. Ek doen my bes met liefde.
Ek is so keelvol vir mense wat bemoeisiek is en voorgee asof hulle sulke perfekte lewens lei. JA 'n ongedissiplineerde kind is vrek irriterend, hulle moet steeds dissipline in hulle lewens he en steeds ander mense respekteer. So vreemd dat dieselfde mense wat hulle kinders so streng grootgemaak het hulle kleinkinders soos HOOLIGANS laat aangaan en 'n hele plek op horings neem. Wat erger is is mense wat altyd van beter weet, wat altyd jou kind wil kom ontleed en veroordeel. My suster het eenkeer vir my gese my seun gaan glad nie goed wees met wiskunde en wetenskap nie… Lees meer »
Baie liefde en seën vir hierdie ma. Mense vergeet veels te gou dat hulle self 'n kind was.. En niemand van ons is engeltjies nie!
Liewe Mamma. Hoe lekker lag ek nou. Jy is n wonderlike Mamma hoor. Die ander vrou het nie n lewe nie!! My kinders was genadiglik redelik rustig maar boeta ek het altyd gese wag maar julle gaan ook eendag kinders he!!! En vandag lag ek eers vir hulle as hulle so kla dat hulle kinders so woelig is…. dan herhinner ek hulle aan hulle eie kinder dae!!! Geniet daardie kinders van jou, neem die winkel op horings, want dis lekker. Soms verstout ek my en dan gaan ek saam met vreemde kinders mal in n winkel. Net om te sien… Lees meer »
Ek het op n jong ouderdom swanger geraak… pappa is uit ons lewens toe my seun 2jr oud is… ek het gedink, hoe gaan ek hierdie klein lyfie groot maak??? dankie tog vir my ouers!!! ek het iemand ontmoed toe my seun 10 jaar oud was en toe sommer ook getrou met hom… 7 jaar later is my jongste gebore… almal het altyd gese "moet nie jou kinders tever uit mekaar kry nie"….. my kids is het n 17 jaar ouderdom verskil…. ek kan nie kla oor die ouderdom verskil nie… my oudste geniet sy klein boetie vreeslik baie… ek… Lees meer »